Morten Messerschmidt (DF), 2008-03-11:
Da der for et års tid siden skulle gives mandat i Europaudvalget til spørgsmålet om Prümtraktaten, var Dansk Folkeparti blandt de partier, der ikke kunne støtte regeringens mandat.
Der er givetvis nogle, der vil spørge om - det har allerede været fremdraget - hvorvidt det skyldes, at Dansk Folkeparti er modstander af, at politimyndigheder skal samarbejde på tværs af grænser og udveksle oplysninger.
Dertil er svaret selvfølgelig nej.
I en verden, hvor den internationale kriminalitet breder sig som en steppebrand, giver det naturligvis kun mening at samarbejde på tværs af grænserne.
Naturligvis skal vi udveksle erfaringer og oplysninger med andre lande for på den måde at kunne imødegå den internationale kriminalitet, som vi ser er under oparbejdelse.
Når Dansk Folkeparti i sin tid var og stadig i dag er skeptiske over for det her forslag, handler det primært om den udvidede bemyndigelse for fremmede landes politifolk til at operere i Danmark.
Det er en logisk forlængelse af, at man har gjort det forbudt at have politi og toldbetjente ved grænsen, at tyske betjente nu skal have mulighed for at forfølge forbrydere ind over den danske grænse.
Men vi i Dansk Folkeparti er ikke tilhængere af, at grænsekontrollen er nedlagt.
Tværtimod så vi mægtig gerne, at Danmark på linje med andre lande, som også er medlem af Schengenaftalen, permanent havde politi ved den dansk-tyske grænse.
Det ville utvivlsomt gøre det vanskeligere for de kriminelle at føre deres forehavende ud i livet.
Problemet er, at dette står i vejen for drømmen om et grænseløst europæisk storstatsamarbejde.
At EU nu ønsker, at tysk politi skal have lov at operere på dansk territorium, hænger nemlig uløseligt sammen med, at EU har forbudt dansk grænsekontrol.
Havde vi fortsat grænsekontrollen, ville det være helt uproblematisk for de tyske politimyndigheder, længe inden de nåede den danske grænse, at gøre de danske myndigheder opmærksom på, at de skulle standse dem, som snart ville krydse vores sydlige grænse.
Det er umuliggjort af Schengenaftalen, hvis forbud mod grænsekontrol først og fremmest har gavnet de allermest hårdhændede og internationale kriminelle her i verden.
Dansk Folkeparti er optaget af danskernes retssikkerhed, både retssikkerheden ved domstolene og sikkerheden, når vi færdes på gader og stræder.
Organiserede indvandrerbander laver millionforretninger på at smugle våben og narkotika ind i landet noget, vi desværre alt for ofte kan konstatere bare ved at kigge i dagspressen.
Så sent som i denne weekend faldt der igen skud i de københavnske gader.
Vi vil ikke stille os accepterende i en sådan situation.
Vi vil bekæmpe årsagen til disse problemer.
Og symptomerne, som jeg næsten tror selv en justitsminister ville kunne få øje på, hvis hun bevægede sig ud i det københavnske eller århusianske natteliv, er uvægerlig Schengenaftalens konsekvens.
Vi vil ikke lappe på andres fejl, vi vil løse problemerne.
Derfor kan vi heller ikke støtte den udvidede adgang for fremmede politimyndigheder til at operere på dansk territorium.
Når det derimod kommer til systemet med udveksling af data mellem myndigheder, er Dansk Folkeparti mere positivt indstillet.
Vi kan godt se logikken i, at der naturligvis skal ske udveksling af informationer, som kan medvirke til at fange kriminelle og opløse kriminelle netværk.
Derfor vil vi også i udvalgsarbejdet gå langt mere positivt ind i den del af forslaget.
Dog skal jeg sige, at vi noterer os, at en lang række af høringsparterne har rejst spørgsmål om den praksis, der lægges op til.
Vi vil i udvalgsarbejdet rejse en række spørgsmål på linje med dem, som en række af høringssvarene rejser.
Vi noterer os f.eks., at Datatilsynet udtrykker betænkelighed ved den adgang til at indhente oplysninger direkte, som det her lovforslag giver andre landes myndigheder, og vi konstaterer, at Landsforeningen for Beskikkede Advokater ligefrem advarer imod den praksis, ligesom Dansk Retspolitisk Forening også er betænkelig ved den direkte adgang til at søge danske registre.
Konkluderende må jeg derfor sige, at Dansk Folkeparti kan se positive elementer i forslaget, men at der desværre også er dele, som vi bestemt ikke finder sympatiske.
Og det er baggrunden for DF's modstand i dag, ligesom det var baggrunden for, at vi ikke kunne støtte regeringens mandat i fjor.